૨૩ એપ્રિલે શરૂ થઈ રહેલા કપિલ શર્માના નવા શો ‘ધ કપિલ શર્મા શો’ના પહેલા એપિસોડનું સોમવારે દિલ્હીમાં આવેલા ઇન્દિરા ગાંધી સ્ટેડિયમમાં શાહરુખ ખાન સાથે શૂટ કરવામાં આવ્યું હતું. આ શોમાં કપિલે ‘આંખોં કે સાગર’ ગીત ગાઈને એન્ટ્રી મારી હતી અને ગીત ગાતી વખતે તે દર્શકોને વધાવતો સ્ટેજ સુધી પહોંચ્યો હતો. કપિલના શોમાં શાહરુખને જોવા માટે ઘણા લોકો હાજર રહ્યા હતા અને તેમણે કપિલને પણ વધાવી લીધો હતો. એ શો દરમ્યાન લોકો ગુત્થી, દાદી અને પલકની બૂમો મારતા હતા, પરંતુ એ તમામને જુદા અવતારમાં જોઈને દર્શકો આર્ય પામી ગયા હતા. આ એપિસોડમાં અલી અઝગર દેહવ્યવસાય કરતી મહિલાનું પાત્ર ભજવી રહ્યો છે, તો કિકુ શર્મા તેના પતિ નવાબનું પાત્ર ભજવી રહ્યો છે. સુનીલ ગ્રોવર આ શોમાં હરિયાણાની મહિલા પોલીસનું પાત્ર ભજવી રહ્યો છે. શાહરુખ ખાને જ્યારે આ શોમાં એન્ટ્રી મારી ત્યારે દર્શકો જબરદસ્ત ઉત્સાહમાં આવી ગયા હતા અને શાહરુખે કપિલ સાથે મળી ઘણી મસ્તી પણ કરી હતી. તેમણે દિલ્હીમાં ઑડ અને ઈવન નંબરને લઈને કરવામાં આવેલા એક્સપરિમેન્ટની પણ ઘણી મજાક ઉડાડી હતી. આ શો સોની ટીવી પર રજૂ થશે.